Illyustrativ foto Yong‘in Yakkasaroy tumanida qayd etilgan. Poytaxt IIBB ma’lumotlariga ko‘ra, bugun, 27 noyabr kuni, soat taxminan 12:25da, 101 raqamiga Yakkasaroy tumanidagi Shoxjahon ko‘chasida joylashgan «Fortuna» xususiy bolalar bog‘chasida yong‘in sodir bo‘lgani haqida xabar kelib tushgan. «O‘t o‘chiruvchilarning jangovar raschyoti darhol voqea joyiga jo‘nab ketdi va soat 12:41da yong‘in butunlay bartaraf etildi. Yong‘in natijasida shiftning bir qismi (3 kvadrat metr) va xonalardan birining devorlari yonib ketgan», - deyiladi IIBB xabarida. Ta’kidlanishicha, bolalar va bog‘cha xodimlaridan hech biri jabrlanmagan. Yong‘inning ehtimoliy sababi konditsioner simlaridagi qisqa tutashuv bo‘lgan.